Naix la primera Escola de Famílies de Xirivella
11 de abril de 2024

Dimecres que ve, 17 d'abril, Xirivella en el Centre Jove celebrarà la primera sessió de l'Escola de Famílies, promoguda per l'Ajuntament en coordinació amb els centres educatius i les mares i pares d'alumnes. L'Escola de Famílies naix amb l'objectiu de crear un lloc de trobada per a la formació i orientació de les famílies on puguen expressar els seus dubtes, experiències i reflexions.

“Sabem que la criança és una tasca apassionant alhora que complicada, per ells posem en marxa estos recursos mitjançant xarrades i tallers dirigides per experts en diferents matèries: educació en positiu, gestió de pantalles en l'adolescència, hàbits saludables, alimentació infantil… que esperem que puguen servir d'ajuda a les nostres famílies del municipi”, explica Paqui Bartual, alcaldessa de Xirivella.

La primera sessió, que porta com a títol ‘10 claus per a connectar amb els teus fills/es’, serà impartida per Beatriz Villarreal Fernández, pedagoga, funcionària de la Conselleria d'Educació i coach de professors. En esta xarrada, es proposarà un decàleg d'accions per a entendre millor la realitat dels fills i filles i es donaran unes pautes per a millorar la relació en el si familiar.

A l'espera de l'acolliment d'esta primera iniciativa, ja s'està treballant en pròximes activitats de l'Escola de Famílies amb la intenció de celebrar una sessió cada dos o tres mesos.